**แนวทางการดำเนินงานโครงการส่งเสริมความเข้มแข็งเครือข่ายด้านผู้สูงอายุ**

**ประจำปีงบประมาณ พ.ศ. 2563**

**......................................................................................................................................................................**

**1. ความสำคัญของโครงการ**

ประเทศไทยได้เข้าสู่สังคมผู้สูงอายุมาตั้งแต่ปี พ.ศ. 2548 คือ มีสัดส่วนผู้สูงอายุคิดเป็นร้อยละ 10.3 ของประชากรทั้งประเทศ และมีแนวโน้มว่าจำนวนผู้สูงอายุจะเพิ่มขึ้นอย่างรวดเร็วและต่อเนื่อง โดยปีพ.ศ.2560 พ.ศ 2564 และพ.ศ.2567 มีจำนวนผู้สูงอายุเพิ่มขึ้นร้อยละ 10.7 12.2 และ 14.9 ตามลำดับ และล่าสุด ในปีพ.ศ.2560 ประเทศไทยมีสัดส่วนจำนวนผู้สูงอายุเพิ่มขึ้นเป็นร้อยละ 16.7 ของประชากรทั้งประเทศ (ที่มา : รายงานการสำรวจประชากรสูงอายุในประเทศไทยพ.ศ 2560,สำนักงานสถิติแห่งชาติ) และจากการคาดประมาณประชากรของประเทศไทย พ.ศ. 2563 - 2583 คาดว่าประเทศไทยจะกลายเป็นสังคมผู้สูงอายุอย่างสมบูรณ์ในปี พ.ศ. 2564 และจะเป็นสังคมผู้สูงวัยระดับสุดยอด ในปี พ.ศ. 2574

การเข้าสู่สังคมผู้สูงอายุอย่างรวดเร็วนี้ส่งผลต่อสภาวะเศรษฐกิจและสังคมของประเทศไทยที่ยังไม่สามารถปรับตัวให้ทันกับการเปลี่ยนแปลง ทำให้ยังพบปัญหาเกี่ยวกับผู้สูงอายุไม่ว่าจะเป็นปัญหาผู้สูงอายุถูกทอดทิ้งให้อยู่คนเดียวโดยไร้ผู้ดูแล ปัญหาผู้สูงอายุถูกกระทำความรุนแรง ปัญหาผู้สูงอายุติดบ้าน ติดเตียง ปัญหาภาวะซึมเศร้าในวัยสูงอายุ เป็นต้น จากรายงานสถานการณ์ผู้สูงอายุไทย พ.ศ. 2560 พบว่าแนวโน้มของผู้สูงอายุที่อยู่โดยลำพัง ไร้คนดูแลและผู้สูงอายุที่อยู่กับผู้สูงอายุเท่านั้นมีจำนวนเพิ่มขึ้นคิดเป็นร้อนละ 21 และร้อยละ 11 ตามลำดับ ผลจากการเปลี่ยนแปลงทางเศรษฐกิจและสังคมก่อให้เกิดความเปลี่ยนแปลงทางทัศนคติ ค่านิยมของคนในสังคม พบว่า สมาชิกในครอบครัวเห็นความสำคัญของผู้สูงอายุน้อยลง ผู้สูงอายุถูกมองว่าเป็นภาระเป็นกลุ่มคนที่ต้องพึ่งพิงบุคคลอื่น กลายเป็นทัศนติเชิงลบต่อผู้สูงอายุส่งผลต่อความสัมพันธ์ทั้งในระดับครอบครัวและชุมชน ความสัมพันธ์ในครอบครัวห่างเหิน ผู้สูงอายุขาดการดูแลเอาใจใส่ สิ่งเหล่านี้ล้วนเป็นสิ่งสำคัญที่อาจก่อให้เกิดปัญหาการละเมิดในกลุ่มผู้สูงอายุส่งผลกระทบต่อผู้สูงอายุทั้งทางร่างกายและจิตใจ ปัญหาการละเมิดในกลุ่มผู้สูงอายุที่พบ ได้แก่ การละเมิดทางร่ายกาย การละเมิดทางอารมณ์และจิตใจ ซึ่งการละเมิดเหล่านี้มักจะได้รับการเฝ้าระวังและส่งผลให้สามารถแก้ไขปัญหาได้อย่างทันท่วงที แต่มัการละเมิดอีกประเภทหนึ่งที่มักถูกละเลยเพิกเฉย ได้แก่ การละเมิดทรัพย์สินในกลุ่มผู้สูงอายุ ซึ่งพบว่าส่วนใหญ่ผู้สูงอยุมักถูกละเมิดจากคนในครอบครัวหรือคนที่ผู้สูงอายุให้ความไว้วางใจ ทำให้เมื่อเกิดเหตุการละเมิดขึ้นผู้สูงอายุจะไม่กล้า เอาผิดหรือกล้าที่จะเปิดเผย ด้วยเกรงว่าบุตรหลานของตนขะถูกประณามหรือถูกดำเนินคดี รวมถึงกลัวการกระทำซ้ำอีก ซึ่งการส่งเสริมองค์ความรู้ให้ผู้สูงอายุรู้เท่าทันกลไกของการละเมิดทรัพย์สิน เป็นสิ่งจำเป็นอย่างยิ่งในการพิทักษ์สิทธิและส่งเสริมคุณภาพชีวิตผู้สูงอายุ

อย่างไรก็ตาม จากสภาพปัญหาของผู้สูงอายุที่เกิดขึ้นจากการเปลี่ยนแปลงของสถานการณ์ทางสังคมและเศรษฐกิจ ความจำเป็นและความต้องการของเครือข่ายที่จะต้องได้รับการส่งเสริมและพัฒนาศักยภาพให้มีความรู้และความเข้าใจ มีมาตรการและแนวทางการปฏิบัติที่ทันสมัยและเหมาะสม ดังนั้นจึงมีความจำเป็นต้องดำเนินการพัฒนาศักยภาพเครือข่ายเพื่อส่งเสริมการมีส่วนร่วมทางสังคมของผู้สูงอายุ โดยเสริมสร้างความเข้มแข็งในการทำงานร่วมกัน เพื่อการพัฒนาศักยภาพและส่งเสริมคุณภาพชีวิตผู้สูงอายุ ตามสภาพปัญหาและความต้องการ กรมกิจการผู้สูงอายุ จึงได้จัดทำโครงการส่งเสริมความเข้มแข็งเครือข่ายด้านผู้สูงอายุ เพื่อส่งเสริมและพัฒนาศักยภาพชมรมเครือข่ายที่มี การดำเนินงานผู้สูงอายุให้มีความเข้มแข็ง สามารถต่อยอดและขยายผลการดำเนินงานภายใต้บริบทของพื้นที่ โดยอาศัยความร่วมมือจากภาคีเครือข่ายอื่นๆในพื้นที่ เช่น องค์กรปกครองส่วนท้องถิ่น องค์กรภาคธุรกิจ/เอกชน อาสาสมัคร เพื่อให้ทุกภาคส่วนมีส่วนร่วมในการพัฒนาคุณภาพชีวิตผู้สูงอายุในชุมชนของตนเองอย่างถูกต้องและเหมาะสมกับความต้องการของผู้สูงอายุ และพัฒนาศักยภาพผู้สูงอายุให้สามารถพิทักษ์สิทธิตนเองและผู้อื่นได้ โดยมีกลไกชมรมเครือข่ายผู้สูงอายุในระดับพื้นที่เป็นเครื่องมือในการสร้างพลังและพัฒนาศักยภาพผู้สูงอายุ ทั้งนี้ ชมรมเครือข่ายผู้สูงอายุจะต้องมีความรู้ ความเข้าใจเกี่ยวกับการส่งเสริมศักยภาพผู้สูงอายุ มีรูปแบบและแนวทางการดำเนินงานที่เหมาะสมกับบริบทของพื้นที่และสถานการณ์ที่เป็นปัจจุบันมีมาตรฐานการดำเนินงานที่ได้รับการพัฒนาตามหลักวิชาการผ่านกระบวนการทำงานของพื้นที่จริง ซึ่งชมรมเครือข่ายผู้สูงอายุจำเป็นต้องมีพื้นที่หรือเครือข่ายต้นแบบที่เพื่อเป็นแนวทางในพัฒนางาน และ มีการขยายพื้นที่ดำเนินการเพื่อให้ครอบคลุมเป้าหมายทั่วประเทศ

**2. วัตถุประสงค์**

2.1 เสริมสร้างความเข้มแข็งและพัฒนาแนวทางการดำเนินงานชมรมผู้สูงอายุ และเพิ่มบทบาทเครือข่ายด้านผู้สูงอายุในระดับพื้นที่ให้เข้มแข็ง

2.2 สร้างและพัฒนาศักยภาพแกนนำผู้สูงอายุ เพื่อการพัฒนาชุมชน

**3. วิธีการดำเนินงาน**

3.1 ดำเนินกิจกรรมตามแบบแผนภายใต้กิจกรรม 8 มิติ ได้แก่ ด้านนันทนาการ ด้านการคุ้มครองสิทธิ ด้านศิลปวัฒนธรรม ด้านศาสนา ด้านสุขภาพ ด้านที่อยู่อาศัยและสิ่งแวดล้อม ด้านอาชีพและรายได้ด้านการศึกษา (ตามคู่มือชมรมฯ) โดยการดำเนินงานกิจกรรมจะต้องมีการดำเนินการ อย่างน้อย 2 กิจกรรม (กิจกรรมนี้กำหนดให้ พมจ.จัดกิจกรรมกับชมรมผู้สูงอายุในศูนย์พัฒนาคุณภาพชีวิตและส่งเสริมอาชีพผู้สูงอายุ)

3.2 พมจ. นำองค์ความรู้ด้านการคุ้มครองสิทธิผู้สูงอายุด้านทรัพย์สินไปบรรจุเป็นหลักสูตรในโรงเรียนผู้สูงอายุ

3.3 ดำเนินกิจกรรมของชมรมผู้สูงอายุและเครือข่ายผู้สูงอายุในพื้นที่ โดยจะต้องมีชมรมและเครือข่ายเข้าร่วมไม่น้อยกว่า 4 ชมรม/เครือข่าย

3.4 พมจ. (22 จังหวัด) สนับสนุน ติดตาม ชมรมผู้สูงอายุต้นแบบในการขยายผลชมรมละ 4 แห่ง และ จัดกิจกรรมต่อเนื่อง รวมทั้งประเมินผลชมรมคุณภาพ (ตามแบบประเมินชมรมเข้มแข็ง) เพื่อให้ชมรมขยายผลของตนเองเป็นชมรมที่มีคุณภาพตามเกณฑ์ที่กำหนด

3.5 รายงานผลและการเก็บข้อมูลตามแบบรายงานผลโครงการ

**4. เป้าหมาย**

4.1 ชมรมผู้สูงอายุภายในศูนย์พัฒนาคุณภาพชีวิตและส่งเสริมอาชีพผู้สูงอายุ ศพอส. และชมรมผู้สูงอายุภายใต้สมาคมสภาผู้สูงอายุแห่งประเทศไทย จำนวน 350 เครือข่าย

4.2 ชมรมผู้สูงอายุต้นแบบ จำนวน 22 ชมรม

**ความหมายของเครือข่าย** : องค์กรภาครัฐ ภาคเอกชน สถานประกอบการ ชมรมผู้สูงอายุ ชมรมคลังปัญญาผู้สูงอายุจังหวัด ผู้สูงอายุ องค์กรปกครองส่วนท้องถิ่น วิสาหกิจชุมชน ศูนย์พัฒนาการคุณภาพชีวิตและส่งเสริมอาชีพผู้สูงอายุ และองค์กรอื่น ๆ ที่เกี่ยวข้อง

**5. พื้นที่และระยะเวลาดำเนินการ**

* ระยะเวลาดำเนินการ ธันวาคม 2562 - สิงหาคม 2563
* ไตรมาส 1-2 ดำเนินการ 22 จังหวัด ได้แก่ เชียงใหม่ ลำปาง อุตรดิตถ์ กำแพงเพชร สุโขทัย มหาสารคาม ร้อยเอ็ด นครราชสีมา กาฬสินธุ์ หนองคาย ปราจีนบุรี ลพบุรี นนทบุรี ฉะเชิงเทรา สมุทรปราการ สตูล พังงา ตรัง สุราษฎร์ธานี พัทลุง สงขลา พิษณุโลก
* ไตรมาส 3-4 ดำเนินการ 54 จังหวัดที่เหลือ

**6. หน่วยงานที่รับผิดชอบ**

กองส่งเสริมศักยภาพผู้สูงอายุ กรมกิจการผู้สูงอายุ

**7. งบประมาณ**

โอนให้สำนักงานพัฒนาสังคมและความมั่นคงของมนุษย์จังหวัด

* ไตรมาส 1 - 2 จำนวน 22 จังหวัดๆ ละ 30,000 บาท (สามหมื่นบาทถ้วน)

รวมจำนวนเงิน 660,000 บาท (หกแสนแปดหมื่นบาทถ้วน)

* ไตรมาส 3 - 4 จำนวน 54 จังหวัดๆ ละ 20,000 บาท

รวมจำนวนเงิน 1,080,000 บาท (หนึ่งล้านแปดหมื่นบาทถ้วน)

**8. ผลที่คาดว่าจะได้รับ**

ผู้สูงอายุมีการรวมกลุ่มและสร้างความเข้มแข็งของเครือข่าย เพื่อส่งเสริมศักยภาพผู้สูงอายุให้สามารถดำเนินกิจกรรมพัฒนาศักยภาพผู้สูงอายุได้อย่างสอดคล้องกับบริบทในพื้นที่